# Babylon 5

### A Wikipédiából, a szabad lexikonból.

Babylon 5
Műfaj | tudományos-fantasztikus
Játékidő | 42 perc epizódonként
Alkotó(k) | J. Michael Straczynski
Főszereplő(k) | Bruce Boxleitner Claudia Christian Jerry Doyle Mira Furlan
Ország | Egyesült Államok
Csatorna | TNT
Eredeti vetítés ideje | 1993. február 22. – 1998. november 25.
Epizódok száma | 110
IMDb link

Babylon 5, amerikai sci-fi sorozat. Létrehozója, producere és nagyrészt forgatókönyvírója is J. Michael Straczynski. A TV sorozat és a kapcsolódó TV filmek zenéjét Christopher Franke szerezte. A bevezető film The Gathering címmel 1993. február 22-én került adásba, a sorozat vetítése pedig 1994. január 26-tól 1998. november 25-ig tartott (110 epizód). Kezdetben a rövid életű Prime Time Entertainment Network-kel, később pedig a TNT kábelhálózattal karöltve készült. Mivel az Egyesült Királyság Channel 4 adója minden héten jelentkezett az új epizóddokkal szünet nélkül, így a korai szezonok utolsó 4-5 része ott hamarabb került adásba, mint az Egyesült Államokban.

A sorozat számos díjat nyert, többek között két Hugo díjat a "Legjobb drámai előadás" kategóriában.

## [szerkesztés] Történet

Figyelem: Itt a cselekmény részleteit vagy a végkifejletét is olvashatod.

A sorozat története öt évet ölel fel, amelyet öt szezon alatt forgattak, szezononként 22 résszel. John Iacovelli designer szavai szerint (ami a DVD változat "Creating the Future" című extrájában hangzik el) a "Babylon 5 egy ablak a jövőre", utalva az űropera ötletéhez. A középpontban a hatalmas Babylon 5 nevű űrállomás áll, egy 8 km hosszú, és 2,5 millió tonnás forgó kolónia, amely egy találkozóhely a béke előmozdítása érdekében a diplomácia, kereskedelem és együttműködés jegyében. A Babylon 5 a politikai konfliktusok és intrikák központja, ami egy hatalmas csillagközi konfliktus főszereplőjévé válik, amelynek a végén (bár nagy árat fizetve) győztesen kerül felül a káosz és a sötétség erői felett. Ezt tükrözi a bevezető monológ minden rész elején, amely szerint az "egyetlen remény a békére" az első szezon alatt, a harmadik szezonban pedig már "egyetlen remény a győzelemre".

Straczynski maga is régóta sci-fi rajongó, aki elhatározta, hogy készít egy sci-fi sorozatot felnőttek részére, ahol egyszer végre minden gondosan meg van kreálva, konzisztens a technológia, "nincsenek gyermekek, és aranyos robotok". Ez nem egy utópisztikus jövő, jelen van a kapzsiság és a hajléktalanság egyaránt. A Babylon 5 nem az a hely, ahol a nap végén minden ugyanolyan marad, a főszereplők változnak, fejlődnek, élnek, és meghalnak. Egy szemérmetlen politikai showként mindig kész foglalkozni politikával, szexszel, vallással és filozófiával.

A legtöbb televíziós műsorral ellentétben a sorozat cselekménye előre kitervelt, mint egy regény, meghatározott kezdéssel, cselekménnyel és befejezéssel. Emellett a kapcsolódó regények, képregények, és novellák fontos részét képezik a teljes történetnek.

Nagy vonalakban a sztori egésze kidolgozásra került, még az első rész forgatása előtt. A teljes (elnagyolt) történet ismerete a kezdetektől előnyös volt sok szempontból, mivel a hosszabb távú tervezés nagymértékben csökkentette a jelmezek és díszletek előállítási költségeit. A cselekmény előzetes ismerete megengedte a nagymértékben állandó díszletek használatát, összehasonlítva több más sorozattal, ahol előfordulhat, hogy minden egyes részhez teljesen új kellékek, jelmezek kellenek.

Annak ellenére, hogy a történet egy kerek egész (és az epizódok többségét Straczynski írta, köztük a 3. és 4. szezon összes epizódját, ilyen előtte még soha nem fordult elő az Amerikai televíziózásban) szükségessé vált a cselekmény fonalának hozzáigazítása a külső körülményekhez. Ilyen volt Michael O'Hare (aki az állomás parancsnokát alakította volt az első szezon alatt) távozása az első szezon után, Claudia Christian (Susan Ivanova) és Andrea Thompson (Talia Winters) távozása a sorozat folyamán, valamint a negyedik szezon történetének összesűrítése, a sorozat (különböző nehézségek folytán történő) törlésétől való félelem miatt. Következésképpen a negyedik szezon tele van szédítő mennyiségű tartalommal, és az utolsó epizód, amit a 4. szezonban forgattak, csak az 5. szezon végén került adásba, a sorozat befejező epizódjaként.

A Babylon 5-öt gyakran említik a sci-fi televíziózás színvonalának emelőjeként, mivel cselekményvezérelt elbeszélést alkalmaz, ami jelenleg elterjedt a sci-fi és drámai filmsorozatoknál. Straczynski előre látta a digitális televíziózás elterjedését, és a sorozatot eleve 16:9 formátumban forgatta a szokásos 4:3 helyett – teljes 6 évvel azelőtt, hogy például a Vészhelyzet, vagy más sorozatok használni kezdték volna e technikát. A Babylon 5 ezenkívül úttörő volt a számítógépes technika alkalmazása szempontjából a vizuális effektusok készítésénél, abban az időben, amikor a makettek és miniatűrök használata volt szokásos. Ezeken kívül az első olyan sci-fi, amely tiszteletben tartja a newtoni fizikát az űrcsatákban. Példáját azóta több sorozat követte, mint például Joss Whedon féle Firefly, és a Battlestar Galactica Sci-Fi Channel féle verziója (2003).

## [szerkesztés] Főszereplők, szereposztás

### [szerkesztés] Állandó szereplők

- Jeffrey Sinclair (Michael O'Hare, 1. szezon, visszatérő a 2. és a 3. szezonokban)
- John Sheridan (Bruce Boxleitner, 2–5 szezon)
- Susan Ivanova (Claudia Christian, 1–4 szezon, és az 5. szezon utolsó epizódja)
- Michael Garibaldi (Jerry Doyle)
- Delenn (Mira Furlan)
- Londo Mollari (Peter Jurasik)
- G'Kar (Andreas Katsulas)
- Dr. Stephen Franklin (Richard Biggs)
- Vir Cotto (Stephen Furst)
- Lennier (Bill Mumy)
- Na'Toth (Julie Caitlin Brown, 1. szezon (feltűnik még egy epizódban az 5. szezonban is); Mary Kay Adams, 2. szezon)
- Warren Keffer (Robert Rusler, 2. szezon)
- Elizabeth Lochley (Tracy Scoggins, 5. szezon)
- Zack Allan (Jeff Conaway, visszatérő a 2. szezonban, 3–5 szezon)
- Lyta Alexander (Patricia Tallman, visszatérő a 2–3 szezonban, és 4–5 szezon)
- Talia Winters (Andrea Thompson, 1–2 szezon)
- Marcus Cole (Jason Carter, 3–4 szezon)

### [szerkesztés] Visszatérő szereplők

- Alfred Bester (Walter Koenig)
- Morden (Ed Wasser)
- David Corwin (Joshua Cox)
- Lord Refa (William Forward)
- Lorien (Wayne Alexander)
- Neroon (John Vickery)
- Ta'Lon (Marshall Teague)
- Emperor Cartagia (Wortham Krimmer)
- Centauri Minister/Regent (Damian London)
- Kosh (hangja: Ardwight Chamberlain)
- Zathras (Tim Choate)
- Byron (Robin Atkin Downes)

Ezenkívül van egy csoport színész, akik számos apró szerepet játszottak, őket informálisan "The Babylon 5 Players"-nek nevezik. Például az összes színész, aki alakított Drazi nagykövetet a sorozat folyamán, feltűnt több más kisebb szerepben is a Babylon 5 sagában.

### [szerkesztés] A Babylon űrállomások

A Babylon 5 az ötödik, és egyben utolsó a Babylon űrállomások közül. Az elődei, az eredeti Babylon állomás, a Babylon 2 és a Babylon 3 mind szabotázsakció áldozatai lettek, még mielőtt elkészültek volna. A Babylon 4 pedig 24 órával a teljes üzembe helyezése után nyom nélkül eltűnt. A "Babylon Squared", valamint a kétrészes "War Without End" epizód a Babylon 4 eltűnésével foglalkozik. A Babylon 5 lényegesen kisebb, mint az elődei, mivel rengeteg pénzt emésztett fel az előző űrállomások építése (például a Babylon 4-nek saját meghajtása volt, míg a Babylon 5-nek nincsen).

Straczynski elmondása szerint részletes jegyzeteket készített a Babylon-űrállomás programról, amelyek szerint az első állomás elkészülte mögött jóformán egyetlen ember igyekezete állt.

A képernyőn látott három Babylon űrállomás mindegyike más színű: a Babylon 1 vörös, a Babylon 4 zöld, a Babylon 5 pedig kék. (Tartja magát az a mendemonda, amely szerint a Babylon állomások a szivárvány szerint sorban viselték a színeket, így a Babylon 2-nek narancsszínűnek, a Babylon 3-nak pedig sárgának kellene lennie. De ezen állomások egyike sem tűnt fel a képernyőn a sorozat folyamán.)

Bruce Boxleitner (John Sheridan) leírása szerint a Babylon 5 űrállomás "... Egy szabad kikötő a diplomatáknak, utazóknak és üzletembereknek. Az ENSZ és a Times Square létrehozásának kombinációja intergalaktikus méretekben..." (a "The Guide to Babylon 5" bevezetőjéből).

A Baybilon űrállomások a tipikus O'Neil mélyűri állomások módosított változatai. Ezenfelül a Föld Szövetség üzemben tartott számos sokkal tipikusabb saját tervezésű űrállomást, amelyek mindegyike módosított Stanford Tórusz alakú.

## [szerkesztés] Civilizációk

A sorozat által feldolgozott témák közül az egyik a kulturális és szociális viszony a különböző civilizációk között: elvégre az állomás egy diplomáciai találkozóhely. A Babylon 5 éppen annyira politikai thriller mint science-fiction.

Hat domináns civilizáció képviselteti magát a Babylon 5-ön:

- Föld Szövetség (Earth Alliance)
- Minbari Föderáció (Minbari Federation)
- Kentauri Köztársaság (Centauri Republic)
- Narn Rezsim (Narn Regime)
- Vorlon Birodalom (Vorlon Empire)
- Árnyak (Shadows)

Ezenkívül több mint egy tucat kevésbé jelentős faj, amelyek nagy része alkotja az El Nem Kötelezett Világok Ligáját, ami a sorozat kezdete előtti 30 évvel történt Dilgar háború következményeként jött létre.

## [szerkesztés] Az epizódok

- The Gathering, a bevezető film

Minden szezon annak az epizódnak a nevét viseli, amely központi szerepet tölt be a szezon történetének alakulása szempontjából.

- Első évad: "Signs and Portents" (Baljós előjelek)
- Második évad: "The Coming of Shadows" (Árnyékharcosok)
- Harmadik évad: "Point of No Return" (Ahonnan nincs visszatérés)
- Negyedik évad: "No Surrender, No Retreat" (Nincs kegyelem, nincs visszaút)
- Ötödik szezon: "The Wheel of Fire" (Minden, ami összeköt)

### [szerkesztés] Egyéb TV filmek

- In the Beginning (Kezdetben)
- Thirdspace (A harmadik űr)
- The River of Souls (Lelkek folyója)
- A Call to Arms (Fegyverbe)
- The Legend of the Rangers (Az Őrszemek legendája)

## [szerkesztés] Kapcsolódó sorozatok (Spin-off-ok)

### [szerkesztés] Crusade

A Crusade spin-off sorozatot szintén a TNT vetítette 13 epizódon keresztül, a bevezető filmje pedig "A Call to Arms" volt. A készítők segítségére volt a NASA Jet Propulsion Laboratóriuma, hogy a tudományos és technológiai részletek valósághűek legyenek (a JPL sajtóközleménye). Sajnos a koncepcióbeli nézeteltérések Straczynski és a TNT között problémákat okoztak, a kábelhálózat több erőszakot és szexet akart, és arra kényszerítette Straczynski-t, hogy az első epizódot ökölharccal kezdje. A "szex-és-erőszak" kérését a TNT később visszavonta, és több pénzt biztosított a sorozat készítésére, így a szezon közepétől a színészeknek jobb egyenruhájuk lett, és új díszletek jelentek meg. Viszont a további nézeteltérések miatt a TNT úgy döntött, hogy törli a sorozatot (13 epizód leforgatása után, de még mielőtt egyet is levetítettek volna). A törlés idején még semmi jelentős cselekményvonal nem került terítékre.

### [szerkesztés] Legend of the Rangers (Az Őrszemek legendája)

A Sci Fi Channel által készített "To Live and Die in Starlight" TV film volt a tervezett bevezető epizódja a "Babylon 5: The Legend of the Rangers" című új sorozatnak. A 2001. szeptember 11-i támadás után a sorozatot átütemezték, és az első rész 2002. január 19-én került adásba. Sajnos az első epizód egyidőben került vetítésre egy NFL AFC meccsel. A gyenge nézettségi mutatók miatt a Sci Fi Channel elveszítette az érdekeltségét a sorozat folytatásában.

### [szerkesztés] The Memory of Shadows

2004-ben és 2005 elején olyan hírek láttak napvilágot, hogy készül egy Babylon 5 moziváltozat. De február 25-én Straczynski bejelentette, hogy a projekt meghiúsult, és gyakorlatilag halott. A tervezett film a "The Memory of Shadows (TMOS)" címet viselte volna, a forgatókönyvet pedig Straczynski írta. A filmforgatás 2005 áprilisában kezdődött volna az Egyesült Királyságban, a rendezői székben Steven Beck-el.

Több forrás szerint a Warner Brothers egyes frakciói azt akarták, hogy a meglévő Babylon 5 szerepeket osszák újra fiatalabb és ismertebb színészekre, de ez nagy ellenállásba ütközött a Babylon 5 rajongók körében. Straczynski elismerte ennek tényét, és kijelentette, hogy a tárgyalások problematikusak, de a híreszteléseket közvetlenül nem kommentálta.

Straczynski egy New Jersey-beli rendezvényen tett kijelentései és homályos utalásai, valamint egy Usenet hírcsoport szerint a tervezett sztori kapcsolódott volna a rövid életű Crusade tévésorozathoz. A filmben az ősi Árnyak technológiáját elszabadítja egy ismeretlen erő. A Földi Erők hírszerzési tisztje, Diane Baker (akinek a testvére röviddel előtte halt meg egy titokzatos robbanásban) úgy határoz, hogy kideríti ki áll az összeesküvés mögött. Csatlakozik hozzá Galen, egy technomágus, aki az ős technológia rossz kezekbe kerülésének megakadályozásáért felelős.

## [szerkesztés] Tények, érdekességek

- A sorozat egyik Hugo-díja a díszlet részeként szerepelt az utolsó epizódban, ez volt az első alkalom, hogy a Hugo-díj olyan műsorban került képernyőre, ami ténylegesen meg is nyerte azt.
- A Babylon 5 űrállomás az Epsilon Eridani csillagrendszerben található, a csoport 3. bolygója körül kering (ami "Epsilon III"-ként ismeretes).
- A Babylon 5 univerzumban minden intelligens fajnak a galaxisban van egy olyan étele (a saját verziójában), amit mi Svéd húsgombócnak hívunk. Minden fajnak saját neve van rá, (a Narn-ok például "breen"-nek hívják). Ez emlékeztet egy a Galaxis útikalauz stopposoknak-béli jelenségre: abban minden intelligens fajnak van egy olyan itala, amit gintonic-nak hívnak – de csak a név azonos, a tényleges ital egyedi minden fajnál.
- Robert Foxworth a "Severed Dreams" című epizódban szerepelt volna a tervek szerint (mint a visszatérő karaktere, Hague tábornok). Viszont Foxworth-ot az ügynöke elkötelezte kétszeresen, Babylon 5 és Star Trek: Deep Space Nine epizódokba egyidőben. A színész a DS9-et választotta, főként mivel a kétrészes epizód ("Homefront" / "Paradise Lost") nagyobb fizetséggel kecsegtette. Hague tábornok ennek következtében meghalt a Babylon 5 univerzumban (ez nem látható a filmben), és a helyére Ed Ryan őrnagy került, utolsó pillanatbeli csereként. Ironikus, hogy miközben Hague lojális volt a földi puccs elleni harcban, a DS9-beli karaktere (Leyton admirális) megpróbált felbujtani egyre, hasonlóképpen a Csillagkapuban játszott szerepe szerint szintén egy puccs áldozata lett, és a Star Trek: Enterprise-beli karaktere (V'Las Adminisztrátor) pedig megpróbált segítséget nyújtani egy Romulán puccshoz a Vulcani felsővezetésben.
- Everett McGill (Twin Peaks, Dune) lett volna Ed Ryan őrnagy megformálója a "Severed Dreams" című epizódban, Straczynski eredeti szándéka szerint. De Straczynski nem emlékezett McGill keresztnevére, és mikor kérte, hogy vegyék fel a kapcsolatot McGill-el egy találkozó megbeszéléséhez, az asszisztense megkérdezte tőle hogy "Bruce"-t értett-e, és Straczynski igent mondott. Így Bruce McGill-t hívták, hogy találkozzon Straczynski-val, és ő csak két találkozás után jött rá a hibájára. A tévedése ellenére úgy döntött, hogy Bruce fogja megformálni Ryan őrnagyot.
- Scott Adams, a Dilbert képregényrajzolója feltűnt egy rövid szerepben a "Moments of Transition" epizódban, a 4. szezonban. A bárban próbálta rávenni Garibaldi-t, hogy segítsen neki megtalálni a kutyáját és a macskáját, akik az univerzum feletti uralomra törnek.

## [szerkesztés] Külső hivatkozások

- A magyar Babylon 5 Klub honlapja
- Babylon 5 az IMDb-n
- The Lurker's Guide to Babylon 5: a legrészletesebb Babylon 5 referencia
- Korai Babylon 5 tervek: információk az eredeti 1991-es reklám szórólapokról, eltérő karakternevekkel és Peter Ledger illusztrációival
- JMSNews: Straczynski Usenet-es és egyéb online fórumos üzeneteinek gyűjteménye
- Babylon 5 forgatókönyvek: Straczynski forgatókönyvei, jegyzetekkel, előzőleg publikálatlan anyagokkal és fotókkal

A lap eredeti címe "http://hu.wikipedia.org../../../b/a/b/Babylon_5.html"

Kategóriák: Amerikai televíziósorozatok | Science fiction

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Česky
- Dansk
- Deutsch
- Español
- Eesti
- Suomi
- Français
- עברית
- Italiano
- Nederlands
- Norsk (bokmål)
- Polski
- Português
- Русский
- Slovenčina
- Svenska